ທ່ານນາຍົກລັດຖະມົນຕີຫວຽດນາມ ຫງວຽນຊວັນຝຸກ ແລະ ທ່ານ ມາກ ຣຸດເຕ ນາຍົກລັດຖະມົນຕີແຫ່ງລາຊະອານາຈັກ ເນເທີແລນ ລົງນາມໃນ ເຈຕະນາສັນຍາ ລະຫວ່າງສອງປະເທດ ກ່ຽວກັບການອຳນວຍຄວາມສະດວກຜັນຂະຫຍາຍບັນດາໂຄງການຫັນປ່ຽນຂະໜາດໃຫຍ່ ເພື່ອພັດທະນາເຂດທົ່ງພຽງແມ່ນ້ຳຂອງແບບຍືນຍົງ. (ພາບ: TTXVN)
ວກ.ອອນໄລ - ໂດຍຕອບສະໜອງຕາມຄຳເຊື້ອເຊີນຂອງທ່ານ ມາກ ຣຸດເຕ ນາຍົກລັດຖະມົນຕີແຫ່ງ ລາຊະອານາຈັກ ເນເທີແລນ, ທ່ານນາຍົກລັດຖະມົນຕີ ຫງວຽນຊວັນຝຸກ ແລະ ພັນລະຍາ ພ້ອມດ້ວຍຄະນະຜູ້ແທນຂັ້ນສູງ ຂອງລັດຖະບານ ສສ ຫວຽດນາມ ໄດ້ໄປຢ້ຽມຢາມ ແລະ ເຮັດວຽກຢ່າງເປັນທາງການທີ່ ລາຊະອານາຈັກ ເນເທີແລນ ແຕ່ວັນທີ 8 ຫາ 11 ກໍລະກົດ 2017.
ໃນເວລາຢ້ຽມຢາມລາຊະອານາຈັກ ເນເທີແລນ, ທ່ານນາຍົກລັດຖະມົນຕີ ຫງວຽນຊວັນຝຸກ ໄດ້ມີການພົບປະເຈລະຈາກັບທ່ານ ມາກ ຣຸດເຕ ນາຍົກລັດຖະມົນຕີ ເນເທີແລນ; ພົບປະຫາລືກັບ ປະທານສະພາສູງ ແລະ ປະທານສະພາຕ່ຳ ເນເທີແລນ.
ໃນການພົບປະເຈລະຈານັ້ນ, ນາຍົກລັດຖະມົນຕີທັງສອງທ່ານ ໄດ້ຢືນຢັນຄືນໃໝ່ຄວາມຕັດສິນໃຈ ຈະເຮັດໃຫ້ການພົວພັນລະຫ່າງສອງປະເທດເຂົ້າສູ່ລວງເລິກ ແລະ ໝັ້ນຄົງຍືນຍົງ; ເຫັນດີເປັນເອກະພາບ ຮັກສາການແລກປ່ຽນຄະນະຜູ້ແທນຂັ້ນຕ່າງໆ, ພິເສດແມ່ນຄະນະຜູ້ແທນຂັ້ນສູງ ເພື່ອແນໃສ່ເພີ່ມທະວີ ຄວາມໄວ້ເນື້ອເຊື່ອໃຈ ແລະ ຄວາມເຂົ້າໃຈເຊິ່ງກັນແລະກັນ; ສ້າງເງື່ອນໄຂສະດວກດີໃຫ້ວິສາຫະກິດ ຂອງສອງປະເທດ ຍູ້ແຮງການຮ່ວມມືລົງທຶນໃນບັນດາຂົງເຂດບຸລິມະສິດຄື ການປ່ຽນແປງດິນຟ້າອາກາດ ແລະ ຄຸ້ມຄອງແຫຼ່ງນ້ຳ, ກະສິກຳເຕັກໂນໂລຊີສູງ ແລະ ຍືນຍົງ, ພະລັງງານທົດແທນ, ເສດຖະກິດທະເລ ແລະ ການບໍລິການພະລາທິການ, ທ່າເຮືອທະເລ.
ການນຳທັງສອງທ່ານໄດ້ແຈ້ງໃຫ້ກັນຊາບກ່ຽວກັບສະພາບການພັດທະນາເສດຖະກິດ - ສັງຄົມ ແລະ ການພົວພັນຕ່າງປະເທດ ຂອງແຕ່ລະປະເທດ; ຊົມເຊີຍບັນດາຜົນງານເຊິ່ງທັງສອງປະເທດບັນລຸໃດ້ ໃນເວລາທີ່ຜ່ານມາ; ຕີລາຄາສູງຕໍ່ການຂະຫຍາຍຕົວທີ່ດີງາມຂອງການພົວພັນມິດຕະພາບ ແລະ ການຮ່ວມມືຫຼາຍດ້ານລະຫວ່າງ ຫວຽດນາມ-ເນເທີແລນ.
ກ່ຽວກັບເສດຖະກິດ, ນາຍົກລັດຖະມົນຕີທັງສອງທ່ານ ກໍ່ໄດ້ຕີລາຄາສູງຕໍ່ການທີ່ ຫວຽດນາມແລະເນເທີແລນ ໄດ້ກາຍເປັນຄູ່ຮ່ວມມືທີ່ສຳຄັນຂອງກັນ ໃນຂະນະທີ່ເນເທີແລນເປັນຄູ່ຮ່ວມມືເອີຣົບອັນດັບສອງທາງດ້ານການຄ້າ ຂອງຫວຽດນາມ (ຍອດມູນຄ່າການຄ້າສອງສົ້ນໃນປີ 2016 ບັນລຸ 6,7 ຕື້ໂດລາສະຫະລັດ) ແລະ ທັງເປັນນັກລົງທຶນເອີຣົບອັນດັບໜຶ່ງ ຂອງຫວຽດນາມໃນປະຈຸບັນ (ທຶນ FDI ທີ່ລົງທະບຽນທັງໝົດບັນລຸ 7,7 ຕື້ໂດລາສະຫະລັດ); ໄດ້ເຫັນດີເປັນເອກະພາບກັນວ່າ ສອງປະເທດຍັງມີຄວາມສາມາດບົ່ມຊ້ອນ ໃນການພັດທະນາການຮ່ວມມືຢ່າງຫຼວງຫຼາຍ.
ທ່ານນາຍົກລັດຖະມົນຕີ ມາກ ຣຸດເຕ ຢືນຢັນວ່າ ລັດຖະບານແລະສະມາຄົມວິສາຫະກິດ ເນເທີແລນ ສະໜັບສະໜູນສະຫະພາບເອຣົບ ລົງນາມແລະອະນຸມັດຜ່ານ ສັນຍາວ່າດ້ວຍການຄ້າເສລີ ຫວຽດນາມ-ສະຫະພາບເອຣົບ (EVFTA) ເພາະວ່າ ສັນຍາດັ່ງກ່າວຈະໄຂໂອກາດໃໝ່ໃຫ້ການຮ່ວມມືລົງທຶນ, ທຸລະກິດກັບ ຫວຽດນາມ.
ນາຍົກລັດຖະມົນຕີທັງສອງທ່ານ ໄດ້ສະແດງຄວາມປິຕິຊົມຊື່ນຕໍ່ບັນດາຜົນງານທີ່ຈົບງາມໃນເບື້ອງຕົ້ນ ຂອງຂໍ້ຕົກລົງວ່າດ້ວຍຄູ່ຮ່ວມມືຍຸດທະສາດ ກ່ຽວກັບການປັບຕົວໃຫ້ຄ່ອງກັບການປ່ຽນແປງດິນຟ້າອາກາດ ແລະ ການຄຸ້ມຄອງແຫຼ່ງນ້ຳ (ທີ່ໄດ້ລົງນາມໃນປີ 2010) ແລະ ຄູ່ຮ່ວມມືຍຸດທະສາດກ່ຽວກັບກະສິກຳແບບຍືນຍົງ ແລະ ຄວາມປອດໄພດ້ານສະບຽງອາຫານ (ທີ່ໄດ້ລົງນາມໃນປີ 2014) ແລະ ສອງຝ່າຍກໍ່ໄດ້ເຫັນດີເປັນເອກະພາບ ຈະສືບຕໍ່ຜັນຂະຫຍາຍຢ່າງຕັ້ງໜ້າ ບັນດາໂຄງການຮ່ວມມືອັນລະອຽດທີ່ກ່ຽວຂ້ອງ.
ສອງຝ່າຍເຫັນດີເປັນເອກະພາບວ່າ ເນເທີແລນຈະສືບຕໍ່ຊ່ວຍເຫຼືອຫວຽດນາມ ໃນການປັບປຸງແຜນການກ່ຽວກັບທົ່ງພຽງແມ່ນ້ຳຂອງ, ຈັດສ້າງໂຄງສ້າງຄືນໃໝ່ ແລະ ກໍ່ສ້າງການເຊື່ອມຕໍ່ລະຫວ່າງເຂດ, ເຂົ້າເຖິງບັນດາແຫຼ່ງການເງິນທີ່ເໝາະສົມ, ວາງແຜນເຂດທີ່ຖືກເໝາະກັບການປ່ຽນແປງດິນຟ້າອາກາດ, ຍູ້ແຮງການຮ່ວມມືລະຫວ່າງນະຄອນ ຣົດເຕີດາມ ແລະນະຄອນ ໂຮ່ຈີມິນ; ພ້ອມກັນນັ້ນ ກໍ່ເປັນເອກະພາບກັນ ຈະຊຸກຍູ້ການຮ່ວມມືໃນຂົງເຂດກະສິກຳເຕັກໂນໂລຊີສູງ ແລະ ຍືນຍົງ, ຮັບປະກົນຄວາມປອດໄພດ້ານສະບຽງອາຫານ, ຍົກສູງພວງພະນັງມູນຄ່າຜະລິດຕະພັນຊີ້ນສັດລ້ຽງ, ຄົ້ນຄວ້າບັນດາແນວພັນພືດທີ່ຖືກເໝາະກັບການປ່ຽນແປງສະພາບອາກາດ...
ນາຍົກລັດຖະມົນຕີທັງສອງທ່ານກໍ່ໄດ້ຢືນຢັນຄືນໃໝ່ຈະຕັດສິນໃຈເຮັດໃຫ້ການພົວພັນລະຫວ່າງສອງປະເທດຂະຫຍາຍຕົວເຂົ້າສູ່ລວງເລິກ ແລະ ໝັ້ນຄົງຍືນຍົງ; ເປັນເອກະພາບກັນຈະຮັກສາການແລກປ່ຽນຄະນະຜູ້ແທນຂັ້ນຕ່າງໆ, ພິເສດແມ່ນຄະນະຜູ້ແທນຂັ້ນສູງ ແນໃສ່ເພີ່ມທະວີຄວາມເຊື່ອໝັ້ນ ແລະ ຄວາມເຂົ້າໃຈເຊິ່ງກັນແລະກັນ; ສ້າງເງື່ອນໄຂອັນສະດວກ ໃຫ້ວິສາຫະກິດສອງປະເທດ ຍູ້ແຮງການຮ່ວມມືໃນບັນດາຂົງເຂດບຸລິມະສິດຄື ຮັບມືກັບການປ່ຽນແປງດິນຟ້າອາກາດ ແລະ ຄຸ້ມຄອງແຫຼ່ງນ້ຳ, ກະສິກຳເຕັກໂນໂລຊີສູງ ແລະ ຍືນຍົງ, ພະລັງງານທົດແທນ, ເສດຖະກິດທະເລ ແລະ ການບໍລິການພາລະທິການ, ທ່າເຮືອທະເລ.
ນາຍົກລັດຖະມົນຕີທັງສອງທ່ານກໍ່ໄດ້ເຫັນດີເປັນເອກະພາບ ຈະເພີ່ມທະວີການປະສານສົມທົບຢ່າງແໜ້ນແຟ້ນ ແລະ ສະໜັບສະໜູນເຊິ່ງກັນແລະກັນຢູ່ທີ່ບັນດາອົງການຈັດຕັ້ງ ແລະ ເວທີປາໄສພະຫຸພາຄີ; ຊຸກຍູ້ການຮ່ວມມືສອງຝ່າຍໃນບັນດາຂົງເຂດ ປ້ອງກັນຊາດ-ປ້ອງກັນຄວາມສະຫງົບ, ຮັກສາສັນຕິພາບ ໃນຂອບຂອງສະຫະປະຊາຊາດ.
ກ່ຽວກັບທະເລຕາເວັນອອກ, ນາຍົກລັດຖະມົນຕີທັງສອງທ່ານໄດ້ຢືນຢັນຄວາມສຳຄັນຂອງການຮັກສາສັນຕິພາບ, ສະຖຽມລະພາບ, ຄວາມສະຫງົບປອດໄພ ແລະ ເສລີພາບ ໃນການເດີນທະເລ, ເດີນອາກາດຢູ່ເຂດທະເລຕາເວັນອອກ ສຳລັບພາກພື້ນແລະສາກົນ. ທ່ານນາຍົກລັດຖະມົນຕີ ມາກ ຣຸດເຕ ໄດ້ເນັ້ນໜັກວ່າ ຫຼັກໝັ້ນຂອງເນເທີແລນ ສະໜັບສະໜູນທັດສະນະຂອງຫວຽດນາມ ແລະ ສະມາຄົມປະຊາຊາຊາດແຫ່ງອາຊີຕາເວັນອອກສຽງໃຕ້ (ອາຊຽນ) ກ່ຽວກັບການແກ້ໄຂຂໍ້ຂັດແຍ້ງພິພາດດ້ວຍສັນຕິວິທີ, ບໍ່ໃຊ້ກຳລັງອາວຸດ ຫຼືນາບຂູ່ຈະໃຊ້ກຳລັງອາວຸດ, ປະຕິບັດຕາມບັນດາຂະບວນວິວັດນິຕິກຳ ແລະ ການທູດ, ຖືກຕ້ອງຕາມກົດໝາຍສາກົນ, ໃນນັ້ນມີອະນຸສັນຍາສະຫະປະຊາຊາດວ່າດ້ວຍກົດໝາຍທະເລປີ 1982 (UNCLOS).
ໃນຂອບການຢ້ຽມຢາມ, ທ່ານນາຍົກລັດຖະມົນຕີ ຫງວຽນຊວັນຝຸກ ໄດ້ມີການພົບປະກັບທ່ານ ອາເບົາຕາເລັບ ເຈົ້າຄອງນະຄອນ ຣົດເຕີດາມ; ພົບປະກັບທ່ານ ເຮີແມນ ບອສະເຕີ ຮອງຜູ້ບັນຊາການສູງສຸດ ໂຄງການທົ່ງພຽງ ເນເທີແລນ.
ສິ່ງທີ່ຄວນເອົາໃຈໃສ່ຄື, ໃນບັນດາການເຄື່ອນໄຫວສົ່ງເສີມການລົງທຶນຕາມລາຍການຢ້ຽມຢາມ, ທ່ານນາຍົກລັດຖະມົນຕີ ຫງວຽນຊວັນຝຸກ ໄດ້ເປັນປະທານເວທີປາໄສວິສາຫະກິດ ຫວຽດນາມ-ເນເທີແລນ, ເປັນສັກຂີພິຍານການແລກປ່ຽນເອກະສານການຮ່ວມມືລະຫວ່າງວິສາຫະກິດຂອງສອງປະເທດເປັນ 11 ສະບັບ ດ້ວຍຈຳນວນທຶນລົງທະບຽນ 700 ລ້ານໂດລາສະຫະລັດ. ທ່ານນາຍົກລັດຖະມົນຕີກໍ່ໄດ້ເຂົ້າຮ່ວມກອງປະຊຸມວິສາຫະກິດໂຕ້ມົນ; ພົບປະ, ເຮັດວຽກກັບບັນດາວິສາຫະກິດ, ນັກລົງທຶນທີ່ສຳຄັນຂອງເນເທີແລນ.
ເນື່ອງໃນໂອກາດມາຢ້ຽມຢາມລາຊະອານາຈັກ ເນເທີແລນ, ທ່ານນາຍົກລັດຖະມັນຕີໄດ້ໄປຢ້ຽມຢາມສະຖານທູດຫວຽດນາມ, ຊຸມຊົນຊາວຫວຽດນາມຢູ່ເນເທີແລນ. ທ່ານນາຍົກລັດຖະມົນຕີ ກໍ່ໄດ້ໄປຢ້ຽມຊົມ, ຊອກຮູ້ຮູບແບບການສຶກສາ, ຄົ້ນຄວ້າວິທະຍາສາດທີ່ ມະຫາວິທະຍາໄລ ວາແກນິນແກນ; ຢ້ຽມຊົມສະຖາບັນຄົ້ນຄວ້າຄວາມປອດໄພດ້ານສະບຽງອາຫານ ຣີກີນ (RIKILT) ແລະ ຢ້ຽມຢາມສູນບັນຊາການທ່າເຮືອສາກົນ ຣົດເຕີດາມ - ເປັນທ່າເຮືອທະເລໃຫຍ່ທີ່ສຸດຢູ່ເອີຣົບ ດ້ວຍຫຼັກດຳເນີນເຕັກໂນໂລຊີໃນການຄຸ້ມຄອງທີ່ທັນສະໄໝອັນດັບໜຶ່ງໃນໂລກ./.
ບັນນາທິການສັງລວມຈາກ TTXVN